Η Συντονιστική Επιτροπή της Ολομέλειας δίπλα στους κατοίκους του Έβρου και της Ροδόπης

[Ανακοινώσεις Συντονιστικής](http://olomeleia.gr/el/taxonomy/term/4)

06/09/2023

Η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, που συνεδρίασε στις 6.9.2023, εξέδωσε την ακόλουθη ανακοίνωση:

**1) Η Συντονιστική Επιτροπή, στέκεται με δέος μπροστά στην ανυπολόγιστη καταστροφή**που προκάλεσε η πύρινη λαίλαπα στην ακριτική Θράκη και εκφράζει την αμέριστη συμπαράστασή της στους κατοίκους των πληγέντων περιοχών. Ο Έβρος και η Ροδόπη δεν κείνται μακράν. Αποτελούν την καρδιά της Ελλάδος, του κάθε Έλληνα ξεχωριστά

. Είναι το εθνικό μας μετερίζι. Η οικονομική και ηθική στήριξη των κατοίκων της περιοχής, η αποκατάσταση του φυσικού τοπίου και η ισόρροπη ανάπτυξη πρέπει να αποτελέσουν άμεση και απόλυτη προτεραιότητα, τόσο για την ελληνική Πολιτεία όσο και για την Ευρωπαϊκή Ένωση, δεδομένου ότι η Θράκη αποτελεί το ανατολικό σύνορό της και πύλη εισόδου προς αυτήν. Το ενδιαφέρον της Πολιτείας δεν πρέπει να εξαντλείται σε ρηματικές ανακοινώσεις ή παρεμβάσεις επικοινωνιακού χαρακτήρα, αλλά να είναι ουσιαστικό και λυσιτελές.

Η Συντονιστική Επιτροπή θεωρεί ότι η Πολιτεία και η Τοπική Αυτοδιοίκηση έχουν διαχρονικές ευθύνες, που πρέπει να αποδοθούν, όπου ανήκουν. Δεν είναι νοητό σε μια προστατευόμενη περιοχή ιδιαίτερου φυσικού κάλλους και υψηλού εθνικού ενδιαφέροντος να εξελίσσεται μια πυρκαγιά για τόσο μεγάλο χρονικό διάστημα.

Περαιτέρω σε επίπεδο δράσεων και παρεμβάσεων η Συντονιστική Επιτροπή αποφάσισε:

**α. Να εισηγηθεί στην Ολομέλεια** τη διοργάνωση του 15ου Πανελληνίου Συνεδρίου Δικηγορικών Συλλόγων Ελλάδας στη Θράκη, ως μία συμβολική κίνηση ενίσχυσης και στήριξης της περιοχής και των κατοίκων της, στο πλαίσιο του οποίου θα διοργανωθεί επιστημονική εκδήλωση για την αποκατάσταση και την ανάπτυξη της χλωρίδας, της πανίδας αλλά και της τοπικής οικονομίας με τη συμμετοχή ειδικών επιστημόνων (Δασολόγων, Οικονομολόγων, πλέον των Νομικών).

**β. Να συμμετάσχει σε δράσεις αναδάσωσης** και θα συνδράμει οικονομικά σε πρωτοβουλίες άρσης των συνεπειών της οικολογικής καταστροφής που θα αναλάβουν οι αρμόδιοι φορείς και σε αποκαταστάσεις ζημιών συναδέλφων, χρηματοδοτώντας τις αναδασώσεις που θα αποφασίσουν οι αρμόδιες τοπικές υπηρεσίες και την επισκευή καμένων κατοικιών συναδέλφων.

**γ. Να διοργανώσει επιστημονική εκδήλωση στη Θράκη**με αφορμή τα φαινόμενα αυτοδικίας, που παρατηρήθηκαν στην περιοχή, κατά την περίοδο των πυρκαγιών.

**2) Η Συντονιστική Επιτροπή με ιδιαίτερη ανησυχία και προβληματισμό**παρακολουθεί τις εξελίξεις σχετικά την παρατεινόμενη προφυλάκιση του πρόσφατα εκλεγμένου Δημάρχου Χειμάρρας Φρέντι-Διονυσίου Μπελέρη, η οποία προφανώς και συνδέεται με την επικείμενη ανάληψη των καθηκόντων του, κατά παράβαση των θεμελιωδών αρχών του κράτους δικαίου, της προστασίας των ανθρωπίνων δικαιωμάτων και των δικαιωμάτων της αναγνωρισμένης δικαϊκώς ελληνικής μειονότητας.

Η Συντονιστική Επιτροπή αποφάσισε **αντιπροσωπεία της να παρευρεθεί στην επικείμενη δίκη του Φρέντι-Διονυσίου Μπελέρη,** όπου θα κριθεί εκ νέου η παράταση ή μη της προφυλάκισής του και θα ζητήσει από τον Ευρωπαϊκό Δικηγορικό Σύλλογο (CCBE) και Ευρωβουλευτές να μετάσχουν στην αντιπροσωπεία αυτή.